Neuvoston yhteinen kanta 6 päivältä joulukuuta 2001, Euroopan unionin osallistumisesta Korean niemimaan energiakehitysjärjestöön (KEDO)



Virallinen lehti nro L 325 , 08/12/2001 s. 0001 - 0002



Neuvoston yhteinen kanta 6 päivältä joulukuuta 2001, Euroopan unionin osallistumisesta Korean niemimaan energiakehitysjärjestöön (KEDO) (2001/869/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 15 artiklan, sekä katsoo seuraavaa: (1) Eurooppa-neuvosto piti kokouksessaan Korfulla 24 ja 25 päivänä kesäkuuta 1994 erityisen tärkeänä, että kaikki sopimuspuolet noudattavat ydinaseiden leviämisen estämistä koskevaa sopimusta. (2) Madridissa 15 ja 16 päivänä joulukuuta 1995 kokoontunut Eurooppa-neuvosto korosti päätelmissään sen merkitystä, että Euroopan unioni osallistuu myöhemmin määritettävin ehdoin Korean niemimaan energiakehitysjärjestöön. (3) Neuvosto antoi 26 päivänä helmikuuta 1996 päätelmänsä. (4) Euroopan atomienergiayhteisö (Euratom) on neuvotellut Korean niemimaan energia-alan kehitysjärjestöön (KEDO) liittymisen uusimisesta tarkoituksena tukea KEDO:n tavoitteita myöntämällä merkittävät varat viisivuotiskaudeksi. (5) Olisi määrättävä Euroopan unionin edustusta KEDO:n johtokunnassa koskevista yksityiskohtaisista säännöistä, ja tämän osalta neuvosto ja komissio sopivat, että KEDO:n johtokunnan käsitellessä asiaa, joka ei kuulu Euratomin toimivaltaan, Euroopan unionin neuvoston puheenjohtajavaltio käyttää puheenvuoron ilmaistakseen kannan kyseiseen asiaan. (6) Yhteisen toiminnan 96/195/YUTP(1) tarkastelun tuloksena on vahvistunut, että unionin toiminta edistää osaltaan merkittävästi Euroopan unionin tavoitteleman päämäärän saavuttamista, joka on kokonaisratkaisun löytäminen ydinaseiden leviämisen estämistä Korean niemimaalla koskevaan ongelmaan. (7) Yhteisön rahoitusosuus KEDO:lle olisi keskeytettävä, jos Korean demokraattinen kansantasavalta ei täytä asianmukaisesti vuonna 1994 tehdyn Amerikan Yhdysvaltojen ja Korean demokraattisen kansantasavallan välisen puitesopimuksen mukaisia velvollisuuksiaan ydinaseiden leviämisen estämiseksi tai ei salli tätä varten Euroopan unionin valvontaa ja/tai määräajoin toteutettavia ulkopuolisia arviointeja. (8) Olisi kumottava yhteinen toiminta 96/195/YUTP ja yhteinen kanta 97/484/YUTP(2), ja korvattava ne uudella yhteisellä kannalla, ON HYVÄKSYNYT SEURAAVAN TÄMÄN KANNAN: 1 artikla Tämän yhteisen kannan tavoitteena on edistää kokonaisratkaisun löytämistä ydinaseiden leviämisen estämistä Korean niemimaalla koskevaan ongelmaan. Tätä varten ja KEDO:n tavoitteiden mukaisesti Euroopan unioni liittyy tähän erittäin tärkeään ydinaseiden leviämisen estämisen ja ydinturvallisuuden alan kansainväliseen toimintaan. 2 artikla 1. Niiden asioiden osalta, jotka eivät kuulu Euratomin toimivaltaan ja erityisesti rahoitusosuuden keskeyttämisen osalta, jos Korean demokraattinen kansantasavalta ei täytä asianmukaisesti vuonna 1994 tehdyn Amerikan Yhdysvaltojen ja Korean demokraattisen kansantasavallan välisen puitesopimuksen mukaisia velvollisuuksiaan ydinaseiden leviämisen estämiseksi tai ei salli tätä varten tarvittavaa Euroopan unionin valvontaa ja/tai määräajoin toteutettavia ulkopuolisia arviointeja, neuvosto määrittelee ja puheenjohtajavaltio ilmaisee KEDO:n johtokunnassa esitettävän kannan. 2. Puheenjohtajavaltio osallistuu näin ollen tiiviisti työskentelyyn KEDO:n johtokunnassa, ja sille on ilmoitettava välittömästi kaikista yhteistä ulko- ja turvallisuuspolitiikkaa koskevista asioista, joita on määrä käsitellä KEDO:n johtokunnan kokouksissa. 3. Säännöllisesti ja aina kun se on tarpeen komissio antaa neuvostolle selvityksen puheenjohtajavaltion alaisuudessa, jota avustaa yhteisen ulko- ja turvallisuuspolitiikan korkeana edustajana toimiva neuvoston pääsihteeri. 3 artikla Kumotaan yhteinen toiminta 96/195/YUTP ja yhteinen kanta 97/484/YUTP, ja korvataan ne tällä yhteisellä kannalla. 4 artikla Tämä yhteinen kanta tulee voimaan päivänä, jona se hyväksytään. Yhteisen kannan voimassaolo päättyy 31 päivänä joulukuuta 2005. 5 artikla Tämä yhteinen kanta julkaistaan virallisessa lehdessä. Tehty Brysselissä 6 päivänä joulukuuta 2001. Neuvoston puolesta Puheenjohtaja M. Verwilghen (1) EYVL L 63, 13.3.1996, s. 1. (2) EYVL L 213, 5.8.1997, s. 1.